作者:徐伸
標題:轉調二郎神・二郎神
內容:悶來彈雀，又攪破、一簾花影。謾試著春衫，還思纖手，燻徹金爐燼冷。動是愁多如何向，但怪得、新來多病。想舊日沈腰，而今潘鬢，不堪臨鏡。重省。別時淚滴，羅衣猶凝。料為我厭厭，日高慵起，長託春酲未醒。雁翼不來，馬蹄輕駐，門閉一庭芳景。空佇立，盡日闌干倚遍，晝長人靜。